# 26 LET SLOVENSKEGA EKOLOŠKEGA GIBANJA

# 

# ZVEZA EKOLOŠKIH GIBANJ SLOVENIJE-ZEG

Cesta krških žrtev 53, 8270 Krško

Spletna stran: www.gospodarnoinodgovorno.si

[www.zeg.si](http://www.zeg.si)

e.pošta: [zegslo20@gmail.com](mailto:zegslo20@gmail.com)

Številka: 67/18

Datum: 21.5.2018

**OBVESTILO ZA JAVNOST**

Zadeva: **STALIŠČE ZEG-a DO OBELEŽITVE TREH POMEMBNIH OKOLJSKIH DNEVOV**

**DAN NATURE 2000 ( 21. maj )**

**MEDNARODNI DAN BIOTSKE RAZNOVRSTNOSTI ( 22. maj )**

**EVROPSKI DAN PARKOV ( 24. maj ) V OKVIRU TEDNA PARKOV ( 21. – 29. 5.)**

V Zvezi ekoloških gibanj Slovenije-ZEG ,nevladni okoljski organizaciji ( ima status društva v javnem interesu po ZVO) v dneh, ko obeležujemo kar tri pomembne okoljske dneve opozarjamo tudi na dejstvo, da je tačas vedno več grobih okoljskih posegov interesnega domačega in tujega kapitala v naravni življenjski prostor . Naše edino bogastvo je v večji meri ohranjena narava in gozdovi. Slovenija spada med najbolj biotsko pestre države v evropskem in svetovnem merilu.

Slovenija po biotski raznovrstnosti in krajinski raznolikosti sodi v sam svetovni vrh in prav zaradi tega je krhka in ranljiva bolj kot drugi predeli sveta. Sloveniji pripada manj kot 0,004% celotne zemeljske površine in Slovencev nas je 0,033% celotnega človeštva, vendar **v Sloveniji živi več kot 1% vseh znanih živečih vrst na Zemlji in več kot 2% celinskih vrst**. Tako veliko število vrst na tako majhnem prostoru nas uvršča med naravno najbogatejša območja Evrope in celo sveta.

**Zato o Sloveniji opravičeno lahko govorimo kot o evropskem biotskem parku.**

Slovenija sodi po oceni strokovnjakov med območja z nadpovprečno biotsko raznovrstnostjo. Posebej značilni so gozdni, podzemni in vodni ekosistemi, mokrišča, morje, alpski in gorski svet, suha rastišča in seveda Kras. To je »edina vrednota in bogastvo« naše države, zato ga ne smemo načrtno uničevati! V Sloveniji je statusno zavarovanega več kot 12 % ozemlja (od tega 4,2 % Triglavski narodni park in Spominski park Trebče-Kozjanski park , naravni park Škocjanske jame in naravni rezervat Škocjanski zatok). Glede na naravne danosti je bilo potrebno s strani Vlade RS zavarovati in obvarovati okrog 37% ozemlja države, kar v ZEG-u podpiramo in pozdravljamo.

O uveljavljanju biotske raznovrstnosti je že sprejeto vrste zakonodaje, domače ali tuje (EU - Peti okoljski akcijski program), žal v Sloveniji prevladuje le teorija (sprejeti zakoni in predpisi), praksa na terenu pa je za varovanje okolja izredno slaba in največkrat protizakonita (divji gradbeni posegi v prostor, črna odlagališča, goloseki, kamnolomi, trase AC,… ).

Biotska raznovrstnost pa težko čaka, kajti vsaj nekateri načrti za razglasitve čakajo uresničitev oziroma formalno izvedbo vsaj že trideset let (zlasti predlagani parki Kočevje, Pohorski, Karavanško-Kamniško-Savinjski regijski park, regijski in krajinski parki Mura, Drava,Krka .. itd.), ali delujejo le na papirju.

Projekt NATURA 2ooo bo v prihodnje reševal le naravne habitate vrst in ptic, ne pa celotnih zavarovanih ozemelj, zato ne more biti nadomestilo. Posebej so nekateri dosedanji ministri MOP-e izbrisali lep del načrtovanih ozemelj, ki bodo v bodoče služili le hudim posegom v okolje, rodovitna tla (hidroelektrarne, asfaltne baze, kamnolomi, trgovski centri, elitna stanovanjska in turistična naselja, pokopališča, trase daljnovodov, AC, plinovodov, …).

Ob teh okoljskih dnevih v ZEG-u posebej izpostavljamo velik okoljski problem na zavarovanem območju nacionalnega Triglavskega parka, kjer želi bohinjski župan in nekateri drugi neupravičeno, politično, brez strokovnih podlag izbrisati iz Zakona o TNP velik del parka na območju Bohinjskega jezera in Vogla. Te dni pa je v javnosti ponovno zahteva Nadškofije Ljubljana , ki hoče v denacionalizacijskih postopkih v naravi nazaj tudi izjemne naravne dragulje, kot so Doline Triglavskih sedmerih jezer , slapa Savice in obale Bohinjskega jezera. **V ZEG-u tej zahtevi cerkve ostro nasprotujemo. O tem bi morali odločati na referendumu vsi Slovenci in ne le vatikanska katoliška cerkev in peščica zainteresiranih politikov.**

V Zvezi ekoloških gibanj Slovenije – ZEG se sprašujemo, kdaj bo Slovenija iz papirjev z zelo lepo zapisanimi programi in cilji prešla v konkretne izvedbe in razglasitve, da bi lahko predvsem za sebe in ves svet, ohranili to izjemo identiteto Slovenije in s tem tudi Evrope katerega sestavni del smo.

To ne sme biti ena izmed »zapravljenih posebnosti « Slovenije v EU.

Prav nič pa se ne »harmonizira» v tem, da bi v praksi postopno povečala različne kategorije zakonsko sprejetih in zavarovanih območij na okoli 37 % državnega ozemlja (NPVO), zadnje čase se sliši celo, da bi želeli nekateri novi lastniki krčiti površine že dolgo razglašenega parka nacionalnega pomena. Tak grobi poseg v prostor na obali Bohinjskega jezera se je nedavno zgodil v obliki gozdne ceste oz. vlake.

V ZEG-u predlagamo, da se v teh 37 % ozemlja vključijo tudi strnjene ekokmetije (že preko 2700 ekoloških kmetij), ki dolgoročno ne uporabljajo pesticidov , umetnih gnojil (kemizacija tal).in gensko spremenjenih semen oz. živil .

Ne zavedamo se še, da je biotska raznovrstnost del nacionalne identitete in z njo tudi parki, preko katerih je dana možnost za ohranjanje teh izjemnih vrednot Slovenije oziroma s tem tudi Evrope. Zato bo potrebno novi zakon o TNP , regijskih in krajinskih parkov uresničevati v praksi.

Sprašujemo se, kje so ovire za dobro vodenje že razglašenih in še načrtovanih parkov, so to: načrtovani grobi posegi v prostor (zaradi NIMBY pojava) ali državni uradniki, vodilni v resornih ministrstvih in nekaterih občinah, neučinkovite inšpekcijske službe, efekt NIMET »ne v času mojega mandata» ali pa kar vsi ?

Ekološki pozdrav ! Za Izvršni odbor ZEG-a, predsednik

Karel Lipič, univ. dipl. ing.

V vednost:

- Vlada RS,

- MOP, Mzi , MKGP

- DZ – resorni odbori , PS

- Državni svet RS

- Računsko sodišče RS

- Varuhinja človekovih pravic RS

- Zavod RS za varstvo narave